Deputatul Cătălin Drulă, liderul USR, a precizat că Biroul Electoral Central se va pronunța duminică în ceea ce privește înregistrarea Alianței Dreapta Unită.
Liderul USR a descris momentul drept unul "critic pentru democrația românească".
"Este un moment critic pentru democrația românească. Am ajuns și în punctul în care o putere abuzivă se pregătește să blocheze dreptul Opoziției de a candida și de a se asocia în alegeri libere. Mâine la ora 11, Biroul Electoral Central se va pronunța asupra înregistrării Alianței Dreapta Unită, opoziția democratică din România. Avem semnale că Puterea actuală dorește blocarea noastră, așa cum s-a încercat și în 2019. Deja dimineață un abuz a fost comis prin respingerea reprezentantului desemnat de PMP în BEC", a scris Cătălin Drulă, sâmbătă, pe Facebook.
"Pentru că veți auzi multe manipulări: Eugen Tomac este liderul legitim și ales al PMP încă din 2022. De 2 ani de zile se tergiversează un pas care în lege era obligatoriu a fi făcut în 15 zile și anume înscrierea în Registrul Partidelor. La fel am pățit și noi USR în 2019, dar Înalta Curte de Casație și Justiție ne-a dat dreptate. Ca fapt divers, la data ultimelor alegeri parlamentare din 2020, Marcel Ciolacu, președinte faptic, nu era și scriptic în acest Registru unde era trecută Viorica Dăncilă", a adăugat deputatul.
Liderul USR susține că "documentele și dosarul Alianței Dreapta Unită sunt pregătite impecabil, exact în sensul deciziei din 2019 a Înaltei Curți".
"Juridic și politic, lucrurile sunt fără dubiu. Rămâne doar de văzut dacă în România mai avem democrație și Opoziției i se interzice accesul pe buletinul de vot sau nu. Au fost multe derapaje în ultimii ani ai regimului Iohannis, dar la acest ultim pas de a nu mai avea alegeri libere nu se ajunsese încă. Se pare că sunt disperați și capabili de orice", a continuat Cătălin Drulă.
"Alianța Dreapta Unită este un proiect politic în care am investit doi ani de construcție împreună cu zeci de mii de membri ai USR și ai aliaților noștri, pentru milioanele de români care își doresc o alternativă reală la PSD-PNL, la regimul abuziv al lui Iohannis și Ciolacu. Pentru voi, milioanele de români care ne susțineți, vom merge înainte oricâte piedici ne-ar pune. Suntem pregătiți și determinați să ne luptăm până la capăt", a mai afirmat el.